བོད་ཀྱི་སྐད་ཡིག་སློབ་སྦྱོང་བྱེད་རྒྱུ་ནི་བེད་སྤྱོད་བྱེད་རྒྱུའི་ཆེད་དུ་ཡིན་པ་ལས་བཀྲམ་སྟོན་བྱེད་རྒྱུའི་ཆེད་དུ་མིན་པ་ཀུན་གྱིས་མཁྱེན་གསལ་རེད།བེད་སྤྱོད་བྱེད་རྒྱུ་ནི་སློབ་སྦྱོང་བྱེད་རྒྱུའི་འགུལ་ཤུགས་ཀྱི་འགག་རྩ་ཞིག་ཡིན་པ་དང༌།བེད་སྤྱོད་མ་བྱས་ན་སློབ་སྦྱོང་བྱེད་རྒྱུའི་དགོས་པ་དེ་བས་མེད་པ་སྨྲོས་མེད་རེད།་་་ད་ལྟའི་གནས་ཚུལ་དངོས་ལ་གཞིགས་ན་བོད་ཀྱི་སྐད་ཡིག་བེད་སྤྱོད་བྱེད་རྒྱུའི་ཐད་ད་དུང་དགོས་ངེས་ཀྱི་མཐོང་ཆེན་བྱ་རྒྱུ་མི་འདང་བ་མ་ཟད་གོང་གསལ་གཏན་འབེབས་ལ་ཐ་ན་རྡོག་རོལ་དུ་གཏོང་བའམ་ཨམ་ལྕོག་རྒྱབ་ཀྱི་ལྷག་པར་བརྩི་ཡི་ཡོད་པ་རེད།གནད་དོན་དེར་ཆབ་སྲིད་ཀྱི་ངོས་ནས་བཤད་ན།ཀྲུང་དབྱང་དང་རང་སྐྱོང་ལྗོངས་མི་དམངས་སྲིད་གཞུང་གི་གཏན་འབེབས་ཀྱི་དགོངས་དོན་དང་ཡོངས་སུ་འགལ་བ་ཞིག་རེད།གཏན་འབེབས་ནང་ལྗོངས་ནང་ཁུལ་དུ་རྫོང་ཚུད་པའི་ཏང་སྲིད་ལས་ཁུངས་དང་མི་དམངས་ཚོགས་པ།བྱ་གཞག་ཚན་པ་བཅས་ཀྱི་ལྗོངས་ནང་ཁུལ་དུ་གཏོང་རྒྱུའི་ཡིག་རིགས་ཚང་མ་བོད་ཡིག་གཙོ་བོ་བྱེད་པའི་བོད་རྒྱ་ཡིག་རིགས་གཉིས་ཀ་བེད་སྤྱོད་བྱེད་དགོས་མ་ཚད་གཤམ་འོག་གཞི་རིམ་དུ་ཡིག་ཆ་གཏོང་སྤེལ་བྱེད་སྐབས་གལ་སྲིད་བོད་ཀྱི་སྐད་ཡིག་ཐོག་ནས་བཀྲམས་པའི་ཡིག་ཆ་མིན་ཚེ་ལག་བསྟར་དོན་འཁྱོལ་མ་བྱས་ནའང་འགྲིགས་ཞེས་གཏན་ལ་ཕབས་ཡོད།འོན་ཀྱང་དོན་དངོས་ཐོག་སྟོང་བཤད་དང་བཟོ་ལྟ་ཙམ་ཡིན་པ་ནི་མཐོ་དམན་ཀུན་གྱིས་མཁྱེན་གསལ་རེད།དཔེར་ན་སློབ་གསོའི་ངོས་ནས་བཤད་ན།སློབ་གྲྭའི་ལོ་རིམ་འཕར་རིམ་བཞིན་བོད་སྐད་ཡིག་བེད་མེད་དུ་གྱུར་གྱི་ཡོད་པར་བརྟེན།སློབ་མའི་ཁྱིམ་བདག་ཚང་མས་བོད་ཡིག་སློབ་སྦྱོང་བྱས་པར་ཕན་འབྲས་ཏིལ་འབྲུ་ཙམ་ཡང་མེད་པའི་ངོས་འཛིན་བྱེད་ཀྱི་ཡོད་པ་རེད་ལ་བོད་ཡིག་སྦྱང་བརྩོན་བྱས་ཚེ་དུས་ཚོད་དོན་མེད་སྐྱེལ་བ་དང་སློབ་སྦྱོང་གཞན་ལ་སྐྱོན་ཆ་ཡོང་རྒྱུའི་ལྟ་བ་ཁོ་ན་འཛིན་གྱི་ཡོད་པ་རེད།དེ་དག་ནི་དོན་དངོས་ཡིན་ལ་བསམ་འཆར་ཆེ་ཤོས་ཤིག་དང་ལྷག་པའི་གནད་དོན་ཆེ་ཤོས་ཤིག་རེད་སྙམ་གྱི་འདུགགཏན་འབེབས་དེ་དག་ཡང་དག་པ་དང་ལག་བསྟར་བྱ་རྒྱུ་ཞིག་ཡིན་ཚེ།དོན་དངོས་ཐོག་བོད་ཀྱི་སྐད་ཡིག་བེད་སྤྱོད་བྱེད་རྒྱུར་ཤུགས་སྣོན་རྒྱག་དགོས་པ་དང༌།ལྷག་པར་དུ་གོང་རིམ་ཏང་སྲིད་འགོ་ཁྲིད་བློ་མཐུན་ཚོས་དོན་འཁྱོལ་དང་མཐོང་ཆེན་གནང་སྟེ་བོད་ཀྱི་སྐད་ཡིག་བེད་སྤྱོད་བྱེད་རྒྱུའི་ཐད་ཐབས་ལམ་སྣ་ཚོགས་བརྒྱུད་གོང་འཕེལ་གཏོང་རྒྱུར་ཤུགས་སྣོན་བརྒྱབ་གནང་མཛད་ན།ཀྲུང་ཧྭ་དར་རྒྱས་དང་བོད་ལྗོངས་བརྟན་ལྷིང༌།རྒྱལ་ཁབ་ཀྱི་མཚན་སྙན་ལ་སྔར་ལས་ལྷག་པའི་རྒྱལ་ཁ་ཐོབ་རྒྱུ་ཡིན་པའི་ངོས་འཛིན་བྱེད་ཀྱི་ཡོད།༡༥